
I.
Charakteristika

1. Pretlaková ventilácia je metóda núteného vetrania, ktorá spočíva v riadenom vytláčaní dymu čistým vzduchom. Pri zdolávaní požiaru slúži na odvedenie tepla a splodín horenia. Princípom pretlakovej ventilácie je vytvorenie usmerneného toku čistého vzduchu, ktorý prúdi do pásma horenia a vytláča odvádzacím otvorom teplo a splodiny horenia mimo objektu. Pretlaková ventilácia na odvedenie horúceho dymu je súčasťou zdolávania požiarov. 

2. Na účely tohto metodického listu 

a) horúci dym je dym s vysokou teplotou, ktorý je schopný vznietiť horľavé látky na mieste zásahu; má zvýšenú tendenciu stúpania, ktorá je spôsobená rozdielom hustoty horúceho dymu a hustoty okolitého vzduchu,

b) privádzací otvor je otvor, ktorým sa do objektu privádza čistý vzduch; spravidla ide o vstupný otvor do vnútornej zásahovej cesty,

c) odvádzací otvor je otvor, ktorým sa z objektu odvádza teplo a dym (dvere, okná, strešné vikiere alebo iné vhodné otvory),

d) vzduchový kužeľ je prúd vzduchu v tvare rozširujúceho sa kužeľa, ktorý vychádza z pretlakového ventilátora.

II.
Úlohy a postup činnosti
1.  Pri prieskume treba
a) zvážiť použitie pretlakovej ventilácie vzhľadom na charakter budovy a smer a rýchlosť vetra, ako aj z hľadiska možnosti jej použitia vzhľadom na prirodzenú ventiláciu; pretlaková ventilácia by mala podporovať alebo usmerňovať prirodzenú ventiláciu, 

b) zistiť polohu pásma horenia a ďalšie skutočnosti negatívne ovplyvňujúce nasadenie pretlakovej ventilácie a použiteľnosť existujúcich otvorov,

c) posúdiť, či nasadenie pretlakovej ventilácie nie je za danej situácie rizikové.
2. Nasadenie pretlakovej ventilácie pri zdolávaní požiaru je rizikové a neodporúča sa v prípadoch, ak
a)  môže dôjsť k ohrozeniu osôb medzi pásmom horenia a odvádzacím otvorom,

b)  môže dôjsť k zvíreniu a následnej explózii výbušných prachov,

c)  nedá sa vytvoriť vhodný odvádzací otvor,

d)  v zasiahnutom priestore sa nachádzajú duté stavebné konštrukcie, ktorými sa môže požiar nekontrolovane šíriť,

e) medzi pásmom horenia a odvádzacím otvorom sa nachádza väčšie množstvo horľavého materiálu,
f) hrozí rozšírenie požiaru z odvádzacieho otvoru odvádzaným teplom.

3. Zasahujúce hasičské jednotky musia byť informované o nasadení pretlakovej ventilácie.

4. Postupnosť činností pri nasadení pretlakovej ventilácie: 

a)  príprava ventilátora a bojového rozvinutia vrátane zavodnenia útočného prúdu,
b)  vytvorenie odvádzacieho otvoru,

c)  vytvorenie privádzacieho otvoru,

d)  spustenie ventilátora a pokrytie privádzacieho otvoru vzduchovým kužeľom,

e)  začatie hasenia požiaru,

f) usmerňovanie prúdu vzduchu vo vnútri objektu do úplného odvetrania. 

5. Pri nasadení pretlakovej ventilácie počas zdolávania požiaru platia tieto bezpečnostné pravidlá: 

a) do odvetrávaného priestoru možno vstupovať iba privádzacím otvorom,

b) nezdržiavať sa zbytočne v prúde privádzaného vzduchu a neznižovať tým účinnosť ventilácie,

c) nepohybovať sa v blízkosti odvádzacieho otvoru, 

d) nevykonávať hasenie z vonkajšej strany objektu cez odvádzací otvor,

e) neprenášať ventilátor, ak je v činnosti.

6. V prípade zmeny parametrov požiaru možno znížiť výkon ventilátora alebo pretlakovú ventiláciu úplne prerušiť; o danej skutočnosti treba informovať zasahujúcich hasičov.

7. Rozšíreniu požiaru a splodín horenia do nezasiahnutého priestoru možno zabrániť vytvorením pretlaku. V tomto priestore sa nevytvára odvádzací otvor.

III.
Očakávané zvláštnosti

Pri použití pretlakovej ventilácie môže dôjsť k týmto komplikáciám:
a) možnosť opätovného vzplanutia tlejúcich zvyškov horenia,

b) možnosť negatívneho ovplyvnenia prúdenia vzduchu vo vnútri objektu vplyvom silného vetra pôsobiaceho proti odvádzacím otvorom,

c) vírenie dymu vo vnútri priestoru v prípade nevhodne zvolenej polohy privádzacieho otvoru a odvádzacieho otvoru,

d) cirkulácia dymu nad ventilátorom a jeho opätovné nasávanie ventilátorom v prípadoch, ak nemožno umiestniť ventilátor v dostatočnej vzdialenosti tak, aby plne pokrýval privádzací otvor (napríklad na úzkych vstupných podestách),

e) veľká hlučnosť na mieste nasadenia pretlakového ventilátora (sťažená komunikácia zasahujúcich jednotiek)najmä vtedy, ak je pretlakový ventilátor nasadený vo vnútri objektu,

f) možnosť zranenia hasičov, najmä teplom a plameňom v prípade, ak budú
1. vytvárať odvádzací otvor počas činnosti ventilátora,

      2. vstupovať do objektu odvádzacím otvorom,

      3. zdržiavať sa v priestore medzi pásmom horenia a odvádzacím otvorom.

